section_heading: Ionski spojevi
paragraph_text: Ionski spoj je kemijski spoj sačinjen od iona koje na okupu drže elektrostatičke sile nazvane ionska veza. Spoj je zbrojno neutralnog naboja, ali je sačinjen od pozitivno nabijenih kationa i negativno nabijenih aniona. Ioni koji sačinjavaju ove spojeve mogu biti jednostavni (primjerice natrijev kation Na<sup>+</sup> i klorov anion (Cl<sup>−</sup>) koji tvore natrijev klorid), ili složeni višeatomski ioni (primjerice amonijev kation NH<sub>4</sub><sup>+</sup> i nitratni anion NO<sub>3</sub><sup>-</sup>, što tvore amonijev nitrat). Pojedinačni ioni u spoju nisu molekule, već su dio homogene trodimenzionalne mreže, kristalne rešetke.